Скацілася зорка з неба… (Гейнэ/Сіманоўскі)
Скацілася зорка з неба,
З бліскучай сваёй вышыні!
Яшчэ адна знічка кахання
Рассыпалася ў агні.

Пялёсткі злятаюць з яблынь,
Падаюць ціха ў сад,
А іх у сумёты вецер
Змятае каля прысад.

Пяе над затокай лебедзь,
З вялікай пяе тугой,
І з песняй смяротнай знікае
Ў блакітнай магіле сваёй.

Як ціха навокал і цёмна!
Лісты ападаюць з дрэў.
Скацілася зорка кахання,
Заціх лебядзіны спеў.

Вершы Генрыха Гейнэ
Пераклады Іосіфа Сіманоўскага
Пераклады з нямецкай мовы
Творы 1827 года

de:Es fällt ein Stern herunter